FI Euroopan unionin virallinen lehti CE 88/322

(2004/C 88 E/0327)

KIRJALLINEN KYSYMYS E-0303/03

esittäjä(t): Roger Helmer (PPE-DE) komissiolle

(10. helmikuuta 2003)

Aihe: Maltan liittyminen EU:hun

Voisiko komissio kommentoida tietoja, joiden mukaan 900 henkisesti toimintakykyistä iäkästä kansalaista on poistettu Maltan vaaliluettelosta eikä heidän anneta äänestää maan liittymisestä EU:hun tulevassa kansanäänestyksessä?

Voisiko komissio lisäksi kommentoida tietoja, joiden mukaan liittymistä kannattava puolue (”Yes” National Party) on oman kampanjansa edistämiseksi ja estääkseen liittymistä vastustavien kampanjan sekaantunut sopimattomaan ja epädemokraattiseen toimintaan? Valtion virkamiehiin on pyritty vaikuttamaan, liittymistä vastustavan työväenpuolueen (”No” Labour Party) joukkokokousten määrää on rajoitettu ja kielteisesti liittymiseen suhtautuvia on verrattu natseihin.

Günter Verheugenin komission puolesta antama vastaus

(13. maaliskuuta 2003)

Arvoisan parlamentin jäsenen kysymykset liittyvät merkittäviin demokraattisiin oikeuksiin. Euroopan unionista tehdyn sopimuksen 6 artiklan 1 kohdassa määrätään, että unioni perustuu kansanvallan sekä ihmisoikeuksien ja perusvapauksien kunnioittamisen periaatteisiin. Unionilla ei kuitenkaan ole yleistä toimivaltaa perusoikeuksien suhteen, vaan se voi toimia ainoastaan, jos unionin lainsäädännön soveltamisalaan kuuluvia perusoikeuksia rikotaan.

Vaaliasiat, myös kansanäänestystä koskevan äänioikeuden saamisen perusteet, kuuluvat jäsenvaltioiden toimivaltaan. Aiheesta ei ole annettu unionin lainsäädäntöä. Jäsenvaltiot sopivat vuonna 1993 ns. Kööpenhaminassa vahvistetuista arviointiperusteista. Näiden perusteiden mukaan jäsenyys edellyttää, että ehdokasmaassa on muun muassa ”vakaat instituutiot, jotka takaavat demokratian, oikeusvaltio-periaatteen, ihmisoikeuksien sekä vähemmistöjen kunnioittamisen ja suojelemisen”. Arvoisan parlamentin jäsenen Maltasta esittämiä kysymyksiä voidaan pohtia tältä näkökannalta.

Maltan yleisiä vaaleja koskevassa laissa säädetään, että päätöksiä äänioikeusrekisteriin tehtävistä siirroista, korjauksista ja peruutuksista voi tehdä ainoastaan vaalilautakunta, joka sisältää molempien poliittisten puolueiden nimeämiä edustajia. Jos kansalaisen äänioikeus asetetaan kyseenalaiseksi henkisen vajavaisuuden perusteella, vaalilautakunta voi päättää rekisteröinnin peruuttamisesta ainoastaan, jos nimetty lääketieteellinen toimikunta on sitä ennen päättänyt yksimielisellä äänestyksellä, että kyseinen äänestäjä ei ole mieleltään terve. Lääketieteellinen toimikunta koostuu puheenjohtajaksi nimetystä lääkäristä sekä kunkin poliittisen puolueen nimeämästä lääkäristä. Tämä oikeudellinen menettely takaa sen, että kansalaisen äänioikeutta ei poisteta äänioikeutettujen rekisteristä väärin perustein.

Vaikka kumpikin puolue on kyseenalaistanut joidenkin kansalaisten äänioikeuden henkisen vajavaisuuden takia, henkilön poistamisessa rekisteristä on noudatettava oikeudellisesti vahvistettuja menettelyjä. Komissio ei ole tietoinen siitä, että tämä olisi johtanut satojen kansalaisten poistamiseen rekisteristä. Komissio on myös pannut merkille, että kansallispuolue on vetänyt pois esityksensä asettaa kyseenalaiseksi eräiden kansalaisten äänioikeus henkisen vajavaisuuden perusteella ja esittänyt pahoittelunsa niille, joiden äänioikeus on asiattomasti asetettu kiistanalaiseksi.

Komissio uskoo, että liittymistä koskevaan kansanäänestykseen liittyvä poliittinen kampanjointi Maltalla on tähän mennessä sujunut demokraattisten perussääntöjen mukaisesti. Sen tietojen mukaan työväenpuolueen ja liittymistä vastustavan puolen kokoontumisoikeutta ei ole rajoitettu. Komissio ei ole tietoinen siitä, että valtion virkamiehiin olisi pyritty vaikuttamaan.

Komissio kuitenkin haluaa korostaa, että unioniin liittyminen on Maltalle historiallisesti merkittävä asia, ja se aiheuttaa voimakkaita tunteita maassa, joka anoi jäsenyyttä jo vuonna 1990.